### Resumé

Vejle Kommune har i de sidste årtier oplevet en stor befolkningstilvækst, særligt i Børkop og Vejle. Der er løbende lavet analyser af tilflytternes oplevelse af at bo i Vejle Kommune i forhold til at arbejde med attraktiviteten for nye tilflyttere. Men hvad med de vejlensere, der har boet her i mange år? Det har forvaltningen sammen med analyseinstituttet Epinion undersøgt ved en spørgeskemaundersøgelse med ca. 2000 svar. Overordnet viser undersøgelsen en meget høj tilfredshed med at bo i Vejle Kommune - men selvfølgelig også med et antal udviklings/opmærksomhedspunkter.

På mødet vil forvaltningen præsentere hovedpunkter fra undersøgelsen med særligt fokus på resultater med betydning for udvalgets arbejde.

### Sagsfremstilling

Epinion har for Vejle Kommune i 2024 udsendt spørgeskema til mere end 10.000 borgere - og fået svar fra 2.044 borgere. Formålet med spørgeskemaet var at måle tilfredsheden bredt set med at bo i dels Vejle Kommune, dels i ens lokalområde. I modsætning til tidligere undersøgelser er det borgere over 18 år bredt, der er spurgt - ikke kun tilflyttere. Der er spurgt til tilfredsheden med rammerne for livet bredt set, men ikke til tilfredshed med konkrete offentlige servicetilbud som skoler eller plejehjem. Formålet er også at sætte lys på forskellighederne mellem dele af Vejle Kommune - for enten at arbejde videre med dette som en styrke eller sætte ind for at ændre forskelligheden mellem områderne.

Den samlede rapport er vedlagt som bilag, og forvaltningen vil på mødet præsentere en række hovedpunkter med særlig relevans for fagudvalget.

Blandt de forhold, der allerede nu skal fremhæves, er:

* Der er en meget høj tilfredshed med at bo i Vejle Kommune. Samlet svarer mere end 85 %, at de er helt eller delvist enige i, at de overordnet set er glade for at bo i Vejle Kommune. Der ses en forskel mellem [adresse] (93%) og Give (74 %). Der er nogenlunde samme score på tværs af aldersgrupper,
* Der er en endnu højere tilfredshed med eget lokalområde - Egtved har højeste score med 93 % helt eller delvist tilfreds, mens landområder scorer 86 % (lavest),
* Der er bredt set en opfattelse af, at ens lokalområde udvikler sig i den rigtige retning. Tilfredsheden er højest i Give (80 %), og lavest i Egtved og landområder (begge 61 %),
* Der er på tværs af alder og geografi en høj prioritering af adgang til natur og grønne omgivelser, hvor særligt de ældste årgange prioriterer dette højt. Der er også en oplevelse af, at der faktisk er god adgang og det er attraktive grønne tilbud (75-80 %). For yngre fylder muligheden for at komme rundt i sit lokalområde og adgang til offentlige servicetilbud (skoler og dagtilbud fx) mere,
* Der er en stor tilfredshed med og opbakning til det lokale handelsliv. Særligt i Give er der stor tilfredshed med udbuddet af detailbutikker, frisører, spisesteder mv., mens Børkop og landområder scorer lavere. Lidt overraskende er de yngste årgange de mest tilfredse,
* Der er stor forskel i den oplevede fælleskabsånd og foreningsliv mellem lokalområderne. Der er et stærkest fællesskab i Give, Egtved, Jelling og landområderne. Her er flest ildsjæle. Omvendt scorer Børkop og Vejle by lavt her. Det er muligt det er et udtryk for størrelseseffekter, men nævnte byer har også klart højeste andel tilflyttere, hvor tilflyttere oplever et mindre rigt foreningsliv end dem, der opvokset i området.

Øvrige punkter præsenteres på udvalgsmødet med henblik på en drøftelse af, hvordan datamaterialet kan bruges i udvalgsarbejdet.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** borgerundersøgelsen drøftes.

### Beslutning

Drøftet.

Ove Petersen var fraværende.